钦定古今图书集成/明伦汇编/官常典/第799卷 > 邹守愚
## 钦定古今图书集成/明伦汇编/官常典/第799卷 > 邹守愚

按《明外史》本传：“守愚，字君哲，莆田人。嘉靖五年进士。
授户部主事，监视草场及马牛诸仓。时马多羸死，中
官冒支刍粟，守愚劾寘之。理历郎中，出为广州知府。
辨诬狱，释滞囚，至数百人。新会人激于征逋，聚海舶
为变，监司招之不应，曰‘必邹府君来’。守愚单骑往谕，
遂就抚。时议征安南，诏两广各增设副使一人办其”
事，广西则属之副使翁万达，而广东以任。守愚会父
忧去，服除，补江西副使，转湖广右参政。常德饥，便宜
发长沙备兵米赈之，全活甚众。初，守愚官江西，忤大
学士夏言。及是请托，复不应。言怒。二十六年，计吏属
吏部，罢之。侍郎徐阶持不可，乃得调用。久之，以荐起
山东右参政，累迁河南左布政使。巨盗师尚诏陷归
德及鹿邑、柘城，人心惴恐。守愚与僚属缮军器，募壮
勇，储糗粮，为捍御计。巡抚杨宜知其才，军事咸属之。
时无赖子附贼者众，守愚以“涣群携党，莫急于招降”，
乃下令“首罪军门者释勿问。”于是降者相望，贼势顿
衰。再战，遂破灭之。三十三年以右副都御史代宜巡
抚。岁旱，汴河溢，盗起梁、宋间。守愚善绥驭，旋就宁谧。
明年入历户部左、右侍郎。又明年，山西、陕西、河南地
大震，民压死无算。敕守愚往祭其山川，发帑金赈济。
守愚驰驱七十日，所过赈贫民，掩露胔，遂以劳卒。赠
右都御史，予一子官，谥“襄惠。”